Verlede wys besoekende span se halfeindkanse is maar skraalŉ Halfeind is nooit ŉ lekker ding nie. Dis reg of weg vir die verloorder – selfs al het hy sy halfeind-teenstander twee keer in die ligafase van ŉ kompetisie geklop. Saterdag is dit weer sulke tyd in die Curriebekerreeks wanneer daar vir die 64ste keer sedert 1939 ŉ halfeind gespeel word. En as die laaste 21 Curriebekerjare sedert 1996 ŉ aanduiding is, is die besoekende spanne, die Blou Bulle in Durban en die Goue Leeus op Nuweland, se wenkanse maar skraal. Verskillende kompetisiestrukture Die eerste eindstryd was in 1939. Sedertdien is die Curriebekerwenner 58 keer in ŉ eindstryd beslis, en van 1954 aan en af met die spanne wat in halfeindwedstryde bepaal is. Saam met die dikwels ondeurdagte veranderinge deur die jare aan die Curriebekerreeks se struktuur en kompetisiereëls is daar ook die deurmekaar wyse waarop die eindstrydspanne van tyd tot tyd bepaal is: Die naweek se halfeindwedstryde Bepaal ons ons egter by die komende naweek se twee halfeindstryde op Kingspark tussen die Sharks en die Blou Bulle, en op Nuweland waar die Westelike Provinsie en die Goue Leeus kragte meet, is daar ŉ paar interessante waarnemings. Die vier spanne in die halfeind is die vier wat ook elk die meeste kere die Curriebeker gewen het. Die WP (33 waarvan vier gedeel) en Noord-Transvaal/Blou Bulle (23, waarvan vier gedeel) word gevolg deur Transvaal/Goue Leeus (10) en Natal/Sharks (7). Natuurlik beteken hierdie, en ook die volgende statistieke van die verlede, absoluut niks met die oog op Saterdag se wedstryde nie. Tuisveldvoordeel en die meeste punte in die ligafase is veral volgens die afgelope jare se statistieke steeds nie noodwendig ŉ waarborg vir sukses nie. Daar is in die onlangse reekse, van 1996 af, heelwat minder gevalle as voorheen waar die halfeind deur die besoekende span gewen is. Die rede kan miskien gesoek word in die feit dat die voorste span in vroeër jare nie noodwendig die eindstryd aangebied het nie. Die span wat dit die vorige keer gedoen het, moes, afhangende van sy teenstander, dikwels die tuisveldvoordeel afstaan. In die eerste 24 halfeindstryde tussen 1954 en 1987 is 14, oftewel 58%, deur die besoekende span gewen. Toe was daar tot 1996 geen halfeindwedstryde nie omdat die voorste twee spanne in die A-afdeling van die reeks in die eindstryd gespeel het. Van 1996 tot 2016 het die besoekende span net 11 uit 40 keer die halfeind gewen (27%).